  Анжелика Тихонова корреспондент Пичи Пургаын 7-9 классъёсын дышетскисьёс понна шаертодонъя но литературая «Бадӟым Самсонов шудонъёс» вожвылъяськон ортчытӥзы. Отчы ёросысь школаосысь 13 командаос пыриськизы. Со сярысь ивортодэтъя «Удмуртия» агентстволэн корреспондентэзлы ёрос лыдӟетъюртысь валтӥсь библиотекарь Людмила Шумилова вераз. Вожвылъяськон улсын Самсонов выжыысь сяна, ёросысь мукет гожъясьёс, соослэн ужъёссы сярысь юанъёс сётъязы, озьы ик ёрослэн историезъя но пиналъёслэсь визьзэс сыназы. Оглом куать рубрикаосъя юалляськизы, кылсярысь, «Кытын? Ку? Мар?», «Тодэ кылбурез» но мукет. Огаз рубрикаын пиналъёс ёросын али ужась, дано адямиосты тодманы, нимтулзэс вераны кулэ вал. Нош мукетызъя - книга ӝажыысь книгаосты тодманы. Людмила Шумилова пусйиз, командаос пӧртэмесь вал шуыса, золгес но, лябытгес но. Но со дыре ик юанъёс но капчиесь ӧй вал, дышетӥсьёс но берло куаретӥллям, соос школа программаын ӧвӧл шуыса. Но ми пиналъёслэсь тодон-валанзэс паськытатон сярысь малпаським. Милям ӧй вал ужпуммы пиналъёс школа программаез мед тодозы шуыса, милям конкурсмы мед асьме писательёсмы, асьме улосчиосмы сярысь кылозы шуыса малпамын вал. Ми татын пиналъёслы оценка пуктыны ум турттӥське, мед соос кылозы, мед соослэн пель сьӧразы чузъяськозы кыӵе ке но нимъёс Людмила Шумилова, Пичи Пурга ёрос лыдӟетъюртысь валтӥсь библиотекарьУжрадэз радъясьлэн верамезъя, юанъёслы валэктонъёс малпаськыса но шедьтыны луэ вал. Кылсярысь, «фиолетовый марӟан» сярысь кылбурлэн авторез сярысь юанлы. Озьы автор ирга емышез ӵошатэм. Со Богдан Анфиногеновлэн кылбурез. Кин эшшо «фиолетовый марӟан» шуоз? Соин ик, татын тодытэк но, Богдан Анфиногеновлэсь кылбуръёссэ тодыса гинэ, солэн ведь ӟуч кылъёс пыртылэмын, валаны луэ вал ини со солэн кылбурез шуыса Людмила Шумилова, Пичи Пурга ёрос лыдӟетъюртысь валтӥсь библиотекарьКужмо нюръяськонын вормисе Бобья-Уча шор ёзо школаын дышетскись пиналъёс потӥзы. Кыкетӥ интыын Кечол школаысь дышетскисьёс, куинетӥын - брангуртъёс. Соос (Бобья-Уча школаысь пиналъёс – ред.) ке ӧз вормысалзы, умой но ӧз луысал, малы ке шуоно со Самсоновъёслэн вордӥськем палъёссы. Со туж умой, соос басьтӥзы шуыса Людмила Шумилова, Пичи Пурга ёрос лыдӟетъюртысь валтӥсь библиотекарьВожвылъяськон быдэсак удмурт кылын мынӥз. Но, Людмила Шумиловалэн кылъёсызъя, шудӥсьёс пӧлын ӟучо командаос но вал. Озьы ке но, соос но туж тыршизы. Шӧдӥм, пиналъёс огшоры ӧз лыктэ. Пиналъёс, дышетӥсьёс дасяськыса вуизы. Соос библиотекае вуылӥзы, книга басьтылӥзы. <…> Озьы, эшшо огез ужпуммы вал на – книгаосын тодматыны Людмила Шумилова, Пичи Пурга ёрос лыдӟетъюртысь валтӥсь библиотекарь«Бадӟым Самсонов шудонъёсты» 2015-тӥ арысен радъяны кутскизы. Туэ соос куинетӥзэ ортчизы. Милям туэ тодмо писательёсмылэн Самсоновъёсмылэн котырес лыдпусъёссы. 90 ар тырме Семён Самсоновлы – династиез кылдытӥсьлы, (со выжыысь ик - ред.) Семён Карповлэн юбилеез, Владимир Возняковлэн Людмила Шумилова, Пичи Пурга ёрос лыдӟетъюртысь валтӥсь библиотекарьПусъём, ужрадэз ёрос лыдӟетъюрт, нылпи библиотека но удмурт кылъя но литературая дышетӥсьёслэн ёрос огазеяськонзы радъязы. Вожвылъяськонэ пыриськисьёсты «Удмурт Кенеш» огазеяськонлэн ёрос ёзэтэзлэн ёзчиосыз Нина Верещагина, Надежда Степанова но Михаил Возняков дунъязы.  Тодэ вайытом, Удмуртиысь 6-11 классъёсын дышетскисьёсты но студентъёсты сочинение гожтонъя «Мон – удмурт! Мон – туж шудо!» огъяросси вожвылъяськонэ пыриськыны ӧтё.  Тегъёс: Дышетон Удмуртия вожвылъяськон пиналъёс ПичиПурга удмурткыл  